b'\n_START_ARTICLE_\nEritrea\n_START_SECTION_\nMaantiede\n_START_PARAGRAPH_\nEritrea sijaitsee Afrikan sarvessa Punaisenmeren rannalla. T\xc3\xa4st\xc3\xa4 maa on saanut nimens\xc3\xa4kin: kreikkalaiset kutsuivat Punaistamerta nimell\xc3\xa4 Sinus Erythraeus ja roomalaiset Mare Erythraeum, sananmukaisesti Punainen meri._NEWLINE_Pinnanmuodollisesti Eritreaan kuuluu osia Etiopian yl\xc3\xa4ng\xc3\xb6st\xc3\xa4 ja Danakilin syv\xc3\xa4nk\xc3\xb6, jossa l\xc3\xa4mp\xc3\xb6tila voi kohota jopa 60 celsiusasteeseen ja joka onkin maailman kuumimpia paikkoja. Muualla maassa on viile\xc3\xa4mp\xc3\xa4\xc3\xa4 ja sateisempaa. Maan syvin kohta on Afarin syv\xc3\xa4ng\xc3\xb6ss\xc3\xa4 sijaitseva Kululj\xc3\xa4rvi 75 metri\xc3\xa4 merenpinnan alapuolella, ja korkein huippu 3\xc2\xa0018 metri\xc3\xa4 korkea Emba Soira. Eritrean talous on maatalousvoittoinen, ja suurin osa teollisuudesta on keskittynyt p\xc3\xa4\xc3\xa4kaupunkiin._NEWLINE_Eritrean keskusyl\xc3\xa4nk\xc3\xb6 nousee 1\xc2\xa0800\xe2\x80\x933\xc2\xa0000 metri\xc3\xa4 merenpinnan yl\xc3\xa4puolelle. Sen lis\xc3\xa4ksi maahan kuuluu rannikkoalanko, l\xc3\xa4ntiset alankoalueet ja noin 300 saarta. Maassa ei ole yht\xc3\xa4\xc3\xa4n ymp\xc3\xa4ri vuoden virtaavaa jokea. Dahlakin saaret rannikon edustalla ovat kalastuskohde. Korkein kohta, Soira, sijaitsee 3\xc2\xa0018 metri\xc3\xa4 merenpinnan yl\xc3\xa4puolella keskell\xc3\xa4 maata. Eritreassa on kaksi tulivuorta, jotka ovat olleet aktiivisia historiallisena aikana: Dubbi purkautui viimeksi vuonna 1861, Nabro vuonna 2011._NEWLINE_T\xc3\xa4rkeimm\xc3\xa4t kaupungit ovat p\xc3\xa4\xc3\xa4kaupunki Asmara, satamakaupunki Massawa, Sahelin alueen t\xc3\xa4rkein kaupunki Nakfa, maanviljelyalueen keskus Keren vuoristossa, Akordat banaaninviljelyalueella Barka- ja Gash-jokien v\xc3\xa4liss\xc3\xa4 ja Mendefera eli Adi Ugri, joka oli italialaisvallan aikana vastarintaliikkeen keskeinen paikka._NEWLINE_Ilmasto on kuuma alavilla alueilla, mutta lauhkea yl\xc3\xa4ng\xc3\xb6ll\xc3\xa4. Vuodessa on kaksi sadekautta: lyhyt helmikuusta huhtikuuhun ja pitempi kes\xc3\xa4kuusta syyskuuhun. Maanviljely on mahdollista vain yl\xc3\xa4tasangolla. Rannikon aavikolla on Afrikan kuumin keskim\xc3\xa4\xc3\xa4r\xc3\xa4inen minimil\xc3\xa4mp\xc3\xb6tila (27\xc2\xa0\xc2\xb0C). Alue on soratasankoa, jossa kasvaa harvakseltaan hein\xc3\xa4kasveja._NEWLINE_Semenawi Bahrin kansallispuiston jyrkill\xc3\xa4 rinteill\xc3\xa4 on s\xc3\xa4ilynyt ikivihre\xc3\xa4\xc3\xa4 trooppista sekamets\xc3\xa4\xc3\xa4. Alue tunnetaan monipuolisesta linnustostaan. Vuoteen 2007 menness\xc3\xa4 Eritreassa oli tavattu 570 lintulajia, ja uusia havaintoja tehd\xc3\xa4\xc3\xa4n edelleen. Nis\xc3\xa4kk\xc3\xa4iden tilanne ei ole yht\xc3\xa4 valoisa. 1900-luvun puoliv\xc3\xa4liss\xc3\xa4 Eritreassa tavattiin kaikkia Afrikan suuria el\xc3\xa4imi\xc3\xa4. Nykyisin on j\xc3\xa4ljell\xc3\xa4 en\xc3\xa4\xc3\xa4 50\xe2\x80\x93100 elefanttia. Leijonista on ajoittain havaintoja, mutta yht\xc3\xa4\xc3\xa4n varmistettua tapausta ei ole ollut 20 vuoteen. Uhanalaisia abyssinian villiaaseja on alle 500. Leopardi on levinnyt laajalle, mutta niit\xc3\xa4 n\xc3\xa4hd\xc3\xa4\xc3\xa4n harvoin. Viljelij\xc3\xa4t tosin ilmoittavat petovahingoista, mutta osa niist\xc3\xa4 voi olla pienempien kissael\xc3\xa4inten tekemi\xc3\xa4. Yl\xc3\xa4nk\xc3\xb6alueilla el\xc3\xa4\xc3\xa4 pahkasikoja ja paviaaneja._NEWLINE_Dahlakin saarilla on vain v\xc3\xa4h\xc3\xa4n ihmisasutusta, ja niiden l\xc3\xa4hivesill\xc3\xa4 tavataan monenlaisia meriel\xc3\xa4imi\xc3\xa4. Delfiineit\xc3\xa4 el\xc3\xa4\xc3\xa4 alueella ainakin nelj\xc3\xa4 lajia. Etel\xc3\xa4isimmill\xc3\xa4 saarilla tavataan dugongeja. My\xc3\xb6s valashai ja paholaisrausku kuuluvat alueen suurikokoisiin lajeihin. Saarilla lis\xc3\xa4\xc3\xa4ntyy kolme merikilpikonnalajia. Saaria ymp\xc3\xa4r\xc3\xb6ivill\xc3\xa4 riutoilla korallien vaaleneminen on ollut toistaiseksi v\xc3\xa4h\xc3\xa4ist\xc3\xa4, ja siell\xc3\xa4 el\xc3\xa4\xc3\xa4 monia keisarikaloja, simppukaloja ja papukaijakaloja.\n_START_SECTION_\nEsihistoria ja Aksum\n_START_PARAGRAPH_\nEritrean esihistoria alkaa todella varhain, sill\xc3\xa4 maasta on l\xc3\xb6ydetty noin miljoonan vuoden ik\xc3\xa4inen fossiili, jonka on arveltu olevan Homo erectus -ihmisen ja nykyihmisen v\xc3\xa4limuoto._NEWLINE_Ensimm\xc3\xa4iset pysyvi\xc3\xa4 asumuksia rakentaneet ihmiset (nilootit) saapuivat pohjoisesta Niilin vartta pitkin Eritreaan. My\xc3\xb6hemmin Eritreaan asettuivat my\xc3\xb6s ku\xc5\xa1ilaiset ja noin 1000 eaa. Arabian niemimaasta l\xc3\xa4hteneet ja Punaisenmeren ylitt\xc3\xa4neet seemil\xc3\xa4iset, jotka perustivat Eritreasta meren yli nykyisen Jemenin alueelle ylt\xc3\xa4neen Saban kuningaskunnan. Seemil\xc3\xa4iset olivat kehitt\xc3\xa4neet varsin korkeatasoisen kulttuurin ja toivat t\xc3\xa4rkeit\xc3\xa4 k\xc3\xa4sity\xc3\xb6- ja maanviljelystaitoja Eritreaan. He toivat my\xc3\xb6s alueelle ge\xe2\x80\x99ezin kielen, josta Eritreassa puhuttava tigrinja ja monet muut kielet ovat kehittyneet. Kamelit ja lampaat tuotiin lihakarjaksi ja kuormajuhdiksi. N\xc3\xa4in Eritreaan muodostui niin sanottu esiaksumilainen kulttuuri, josta my\xc3\xb6hemmin kehittyi Aksumin kuningaskunta noin 300 eaa. Aksumin ydinalue sijaitsi nykyisin Etiopialle kuuluvan Tigrayn alueella, vajaan 50 kilometrin p\xc3\xa4\xc3\xa4ss\xc3\xa4 Eritrean rajasta. Se k\xc3\xa4vi laajaa ulkomaankauppaa, mik\xc3\xa4 vaikutti kristinuskon levi\xc3\xa4miseen alueelle._NEWLINE_Islamin levi\xc3\xa4minen nosti arabit Punaisenmeren kaupank\xc3\xa4ynnin johtajiksi, mik\xc3\xa4 verotti Aksumin tuloja, lopulta kenties niin paljon, ett\xc3\xa4 valtio lakkasi olemasta 600-luvulla. Seuraavat vuosisadat olivat p\xc3\xa4\xc3\xa4osin sudanilaisten bed\xc5\xbea-paimentolaisten valtakautta. Uutena valtaryhm\xc3\xa4n\xc3\xa4 mukaan tulivat ottomaanit 1500-luvulla Suleiman Suuren johdolla. He ottivat nopeasti haltuunsa pitk\xc3\xa4\xc3\xa4n arabeilla olleen Eritrean rannikon, mukaan lukien Massawan ja Hergigon satamakaupungit. Ottomaanien valtakuntaan kuuluneella Egyptill\xc3\xa4 oli laaja itsem\xc3\xa4\xc3\xa4r\xc3\xa4\xc3\xa4misoikeus, ja sen hallitsija Muhammad Ali kiinnostui Sudanista, Eritreasta ja Etiopiasta. Ali onnistui suunnitelmissaan hyvin, kunnes k\xc3\xa4rsi ratkaisevan tappion Etiopian keisari Johannes IV:lle vuonna 1875 Ghundetissa. Egyptil\xc3\xa4isten j\xc3\xa4lkeen Johanneksen seuraava uhka olivat italialaiset, jotka havittelivat Etiopiaa siirtomaakseen.\n_START_SECTION_\nSiirtomaa-aika ja itsen\xc3\xa4isyys\n_START_PARAGRAPH_\nItalian siirtomaaksi Eritrea joutui vuonna 1890. Eritrea kiinnosti Italiaa sen meriyhteyksien vuoksi. Siit\xc3\xa4 haluttiin sillanp\xc3\xa4\xc3\xa4asema, josta Italian suunnittelema Etiopian valtaus onnistuisi helpommin. Italialaisia kiinnosti my\xc3\xb6s Eritrean maanviljely, joka voisi tuottaa raaka-aineita teollisuudelle. Maassa uskottiin olevan hyv\xc3\xa4t mahdollisuudet, ja italialaiset investoivat runsaasti Eritrean teollistamiseen. Maahan syntyi t\xc3\xa4rke\xc3\xa4 rautatieyhteys Massawasta Asmaraan ja maantieverkosto. Asmara oli ollut pitk\xc3\xa4\xc3\xa4n vain pieni kyl\xc3\xa4, mutta Mussolinin hallintokaudella siit\xc3\xa4 rakennettiin t\xc3\xa4ysikokoinen kaupunki. Eritrea oli 1930-luvun Afrikan siirtomaista kenties pisimm\xc3\xa4lle teollistunut, ja se kehittyi hajanaisesta p\xc3\xa4\xc3\xa4llikk\xc3\xb6kuntien joukosta yhten\xc3\xa4iseksi ja j\xc3\xa4rjest\xc3\xa4ytyneeksi valtioksi._NEWLINE_Toisen maailmansodan aikana Britannia valtasi Eritrean Italialta vuonna 1941, ja vuodesta 1949 Britannia hallinnoi Eritreaa YK:n mandaatilla. Vuonna 1952 YK p\xc3\xa4\xc3\xa4tti, ett\xc3\xa4 Eritrea liitet\xc3\xa4\xc3\xa4n Etiopian liittovaltioon. Eritrea ei saanut tavoittelemaansa itsen\xc3\xa4isyytt\xc3\xa4 mutta kuitenkin jonkinlaisen autonomian ja demokraattisia oikeuksia. N\xc3\xa4iden oikeuksien riist\xc3\xa4minen alkoi kuitenkin v\xc3\xa4litt\xc3\xb6m\xc3\xa4sti, ja vuonna 1962 keisari Haile Selassie hajotti yksipuolisella p\xc3\xa4\xc3\xa4t\xc3\xb6ksell\xc3\xa4 Eritrean parlamentin ja liitti entisen osavaltion Etiopian provinssiksi. T\xc3\xa4m\xc3\xa4 kiihdytti Eritrean vapausliikkeen syntymist\xc3\xa4._NEWLINE_Tilanne muuttui radikaalisti, kun vuonna 1974 Etiopian Mengistu Haile Mariam ryhtyi pommittamaan Eritreaa. Mengistu sai aseellista tukea Neuvostoliitolta. Tilanne pakotti Eritrean kansan vapautusrintaman (EPLF) vet\xc3\xa4ytym\xc3\xa4\xc3\xa4n pois sodasta, ja p\xc3\xa4\xc3\xa4t\xc3\xb6s osoittautui yll\xc3\xa4tt\xc3\xa4v\xc3\xa4n t\xc3\xa4rke\xc3\xa4ksi ryhm\xc3\xa4n selviytymisen kannalta. Etiopia suoritti yhteens\xc3\xa4 kahdeksan suurta sotaretke\xc3\xa4 vuosina 1978\xe2\x80\x931986. EPLF onnistui kuitenkin vuodesta 1988 alkaen aiheuttamaan Etiopian armeijalle suuria tappioita. Eritrean itsen\xc3\xa4isyyssodan (1. syyskuuta 1961 \xe2\x80\x93 29. toukokuuta 1991) k\xc3\xa4\xc3\xa4nnekohtana pidet\xc3\xa4\xc3\xa4n Afabetin taistelua (17.\xe2\x80\x9320. maaliskuuta 1988). Siin\xc3\xa4 EPFL:n joukot surmasivat tai vangitsivat 18\xc2\xa0000 etiopialaista sotilasta. Poliittinen tilanne Etiopiassa oli muuttumassa, kun Mengistun hallinto oli uhattuna Etiopiassa puhjenneen sis\xc3\xa4llissodan vuoksi. Se pakotti Mengistun j\xc3\xa4tt\xc3\xa4m\xc3\xa4\xc3\xa4n Etiopian ja armeijan laskemaan aseet EPLF:\xc3\xa4\xc3\xa4 vastaan. EPLF saattoi n\xc3\xa4in miehitt\xc3\xa4\xc3\xa4 verett\xc3\xb6m\xc3\xa4sti p\xc3\xa4\xc3\xa4kaupunki Asmaran.\n_START_SECTION_\nItsen\xc3\xa4isyys ja nykyp\xc3\xa4iv\xc3\xa4\n_START_PARAGRAPH_\nKun sota oli p\xc3\xa4\xc3\xa4ttynyt ja tilanne vakiintunut, Eritreassa j\xc3\xa4rjestettiin huhtikuussa 1993 kansan\xc3\xa4\xc3\xa4nestys itsen\xc3\xa4isyydest\xc3\xa4. \xc3\x84\xc3\xa4nest\xc3\xa4neist\xc3\xa4 99,81 prosenttia antoi suoran tukensa Eritrean t\xc3\xa4ydelle suvereniteetille, ja jo toukokuun 24. p\xc3\xa4iv\xc3\xa4n\xc3\xa4 1993 Eritrea julistautui itsen\xc3\xa4iseksi. Ensimm\xc3\xa4iseksi presidentiksi valittiin EPLF:n hajottamisen seurauksena syntyneen PFDJ:n riveist\xc3\xa4 Isaias Afewerki._NEWLINE_Itsen\xc3\xa4istymisen j\xc3\xa4lkeen maan talous ja infrastruktuuri piti rakentaa uudelleen ja perustuslaki s\xc3\xa4\xc3\xa4t\xc3\xa4\xc3\xa4. Naisten oikeudet ja AIDS tarvitsivat my\xc3\xb6s toimivaa ratkaisua. Eritrea alkoi luoda suhteita ulkovaltoihin, kuten Yhdysvaltoihin ja Etiopiaan. Kehitys vaikeutui vuonna 1998, kun rajakiista Etiopian kanssa puhkesi t\xc3\xa4ysimittaiseksi sodaksi. Kaksivuotinen sota vaati 70\xc2\xa0000 ihmisen hengen._NEWLINE_Eritrean ja Etiopian suhteet kiristyiv\xc3\xa4t j\xc3\xa4lleen vuoden 2005 lopussa. Lokakuussa maa kielsi rauhanturvaajien helikopterilennot rajan l\xc3\xa4hell\xc3\xa4. Sek\xc3\xa4 Etiopia ett\xc3\xa4 Eritrea siirsiv\xc3\xa4t joukkojaan rajan l\xc3\xa4heisyyteen, jolloin YK veti marraskuussa ty\xc3\xb6ntekij\xc3\xb6idens\xc3\xa4 perheet maasta ja varoitti molempia osapuolia sanktioista, jos ne ryhtyv\xc3\xa4t voimatoimiin rajariitansa ratkaisemiseksi. 7. joulukuuta Eritrea antoi YK-joukoille kymmenen p\xc3\xa4iv\xc3\xa4\xc3\xa4 aikaa poistua maasta. Kiistalle ei ole l\xc3\xb6ytynyt viel\xc3\xa4k\xc3\xa4\xc3\xa4n molempia osapuolia tyydytt\xc3\xa4v\xc3\xa4\xc3\xa4 ratkaisua. YK on my\xc3\xb6s moittinut Eritreaa Somalian islamistitaistelijoiden aseistamisesta._NEWLINE_Elokuussa 2010 Etiopiassa tavanneet opposition edustajat sopivat pakolaishallituksen perustamisesta.\n_START_SECTION_\nPolitiikka\n_START_PARAGRAPH_\nEritrea oli pitk\xc3\xa4\xc3\xa4n ilman voimassa olevaa perustuslakia. Vuonna 1991 kumotun Etiopian sotilashallinnon j\xc3\xa4lkeen Eritrea toimi poliittisesti itsen\xc3\xa4isen\xc3\xa4, ja itsen\xc3\xa4istymisen j\xc3\xa4lkeen vuonna 1993 EPLF asetti maata johtamaan v\xc3\xa4liaikaishallituksen, joka muodosti my\xc3\xb6s kansalliskokouksen. Kansalliskokoukseen kuului EPLF-puolueen keskushallinnon lis\xc3\xa4ksi 60 j\xc3\xa4sent\xc3\xa4, joiden paikoista kymmenen oli varattu naisille. Kansalliskokous valitsi Isaias Afewerkin maan ensimm\xc3\xa4iseksi presidentiksi. H\xc3\xa4nen toimenkuvaansa kuului my\xc3\xb6s armeijan ylip\xc3\xa4\xc3\xa4llikkyys. H\xc3\xa4n johti valtioneuvostoa ja nimitti sen j\xc3\xa4senet. V\xc3\xa4liaikaishallituksen oli m\xc3\xa4\xc3\xa4r\xc3\xa4 toimia, kunnes perustuslaki saadaan hyv\xc3\xa4ksytty\xc3\xa4._NEWLINE_Vuonna 1996 perustuslakikomission laatima luonnos perustuslaista julkaistiin julkista keskustelua varten. Perustuslakiluonnoksessa annettiin l\xc3\xa4nsimaiseen tapaan kansalaisille vapauksia ja hallinnoksi m\xc3\xa4\xc3\xa4r\xc3\xa4ttiin monipuoluej\xc3\xa4rjestelm\xc3\xa4\xc3\xa4n perustuva demokratia. Luonnos hyv\xc3\xa4ksyttiin laiksi vuoden 1997 kansan\xc3\xa4\xc3\xa4nestyksess\xc3\xa4. Perustuslain mukaisesti vuonna 1998 oli tarkoitus j\xc3\xa4rjest\xc3\xa4\xc3\xa4 parlamenttivaalit, mutta Etiopiaa vastaan k\xc3\xa4yty sota lykk\xc3\xa4si niit\xc3\xa4 ensin vuoden 2001 loppuun ja sen j\xc3\xa4lkeen vaaleja on siirretty yh\xc3\xa4 uudelleen. Syiksi on ilmoitettu kansan tahto ja keskener\xc3\xa4inen rajakiista Etiopian kanssa. Vuonna 2008 presidentti sanoi Al-Jazeeran haastattelussa, ett\xc3\xa4 vaaleihin voi menn\xc3\xa4 yli 30 vuotta._NEWLINE_Riippumattomia uutisl\xc3\xa4hteit\xc3\xa4 ei juuri sallita, kun syyskuussa 2001 hallitus lopetti kaikki yksityiset lehdet. Ihmisoikeusryhmien mukaan toisinajattelijat pid\xc3\xa4tettiin ja vangittiin ilman oikeudenk\xc3\xa4ynti\xc3\xa4. Vuonna 2004 Yhdysvallat julisti Eritrean tarkkailtavaksi alueeksi uskonnollisten vainojen vuoksi. Human Rights Watchin mukaan hallinto on kohdellut erityisesti julmasti Jehovan todistajia, joita j\xc3\xa4rjestelm\xc3\xa4llisesti vainottu, vangittu ja kidutettu maan itsen\xc3\xa4istytty\xc3\xa4 1993. Presidentin asetuksella heilt\xc3\xa4 on poistettu kansalaisuus sek\xc3\xa4 kansalaisoikeudet vuodesta 1994 alkaen. _NEWLINE_Human Rights Watchin World Report 2009, jonka mukaan Eritrean 150-henkisen parlamentin j\xc3\xa4senet voivat olla ortodoksikristittyj\xc3\xa4, katolisia, luterilaisiin kirkkoihin kuuluvia ja muslimeja. Yli 3\xc2\xa0000 muun rekister\xc3\xb6idyn kirkon j\xc3\xa4senet eiv\xc3\xa4t voi tulla valituiksi parlamenttiin._NEWLINE_Eritrean puolueet olivat aluksi Etiopian valtaa vastustavia kapinallisliikkeit\xc3\xa4. Suurin oli ELF, josta hieman my\xc3\xb6hemmin eriytyi EPLF. Molempiin kuului niin muslimeja kuin kristittyj\xc3\xa4kin, mutta liikkeet suhtautuivat eri tavoin uskonnollisiin, etnisiin ja alueellisiin eroihin. ELF esimerkiksi jakaantui voimakkaasti paikallisiin haaroihin, jotka erosivat toisistaan edell\xc3\xa4 mainittujen piirteiden suhteen, mutta EPLF:n alajaostot eiv\xc3\xa4t eronneet toisistaan uskonnollisista tai etnisist\xc3\xa4 syist\xc3\xa4. Vuoteen 1981 menness\xc3\xa4 EPLF oli onnistunut ajamaan ELF:n toiminnan alas Eritreassa. ELF on hajaantunut kymmeneen eri ryhm\xc3\xa4\xc3\xa4n, joihin kuuluu my\xc3\xb6s Eritrean islamilainen jihad, sotilaallinen terroristij\xc3\xa4rjest\xc3\xb6._NEWLINE_EPLF muutti nime\xc3\xa4\xc3\xa4n vuonna 1994 Kansan demokratian ja oikeuden rintamaksi (PFDJ) ja asettui hallitsemaan v\xc3\xa4liaikaishallitusta. Se kielsi muut puolueet, kunnes perustuslaki hyv\xc3\xa4ksytt\xc3\xa4isiin. Vaalit piti pit\xc3\xa4\xc3\xa4 vuonna 2001, mutta niit\xc3\xa4 on lyk\xc3\xa4tty toistaiseksi._NEWLINE_Kansainv\xc3\xa4lisesti Eritrea on tukenut T\xc5\xa1adin, Etiopian ja Sudanin sissiliikkeit\xc3\xa4 sek\xc3\xa4 Somalian jihadisteja vahingoittaakseen Etiopiaa. YK:n turvallisuusneuvosto esitti huolestuneisuutensa Somalian asevientikiellon rikkomisesta ja Afrikan unioni vaati vuonna 2009 maalle pakotteita, kun islamistit olivat surmanneet AU:n rauhanturvaajia Somaliassa.\n_START_SECTION_\nTalous\n_START_PARAGRAPH_\nMaailmanpankin mukaan sateesta riippuva maatalous on maan p\xc3\xa4\xc3\xa4toimiala, josta yli kaksi kolmasosaa v\xc3\xa4est\xc3\xb6st\xc3\xa4 saa toimeentulonsa. Vanhemman yhdysvaltalaisarvion mukaan vuonna 2007 maatalous tuotti noin nelj\xc3\xa4nneksen bruttokansantuotteesta ja ty\xc3\xb6llisti 17 prosenttia ty\xc3\xb6voimasta. Maatalous tuottaa vientiin puuvillaa, hedelmi\xc3\xa4 sek\xc3\xa4 nahka- ja lihatuotteita, mutta sen menestys riippuu sadem\xc3\xa4\xc3\xa4r\xc3\xa4st\xc3\xa4 ja sateiden ajankohdasta. Monien muiden Afrikan maiden tavoin suuri osa v\xc3\xa4est\xc3\xb6st\xc3\xa4, noin 80 prosenttia, ty\xc3\xb6skentelee maatalouden parissa. Maatalous tuottaa kuitenkin suhteellisen v\xc3\xa4h\xc3\xa4n. Eritrean talous on riippuvainen ulkomailla asuvien eritrealaisten maksamista veroista._NEWLINE_Merkitt\xc3\xa4vimm\xc3\xa4t mineraalivarat ovat kulta, rautamalmi, kupari, suola ja potaska sek\xc3\xa4 \xc3\xb6ljy. \xc3\x96ljy\xc3\xa4 on l\xc3\xb6ytynyt Dahlakin saarten l\xc3\xa4hist\xc3\xb6lt\xc3\xa4, ja uusia \xc3\xb6ljy- ja kaasuvaroja etsit\xc3\xa4\xc3\xa4n aktiivisesti. \xc3\x96ljynporaus on ollut v\xc3\xa4h\xc3\xa4ist\xc3\xa4 muun muassa pitk\xc3\xa4\xc3\xa4n jatkuneiden konfliktien vuoksi.\n_START_SECTION_\nLiikenne\n_START_PARAGRAPH_\nEritreassa on 14 lentopaikkaa, joista kahdella on yli kolme kilometri\xc3\xa4 pitk\xc3\xa4 kiitotie. Rautatiet\xc3\xa4 on 306 kilometri\xc3\xa4. Italialaisten aikanaan rakentamasta rautatiest\xc3\xa4 on kunnostettu osa, ja Asmaran ja Nefesitin v\xc3\xa4lisell\xc3\xa4 osuudella on s\xc3\xa4\xc3\xa4nn\xc3\xb6llist\xc3\xa4 liikennett\xc3\xa4. Kotimaan henkil\xc3\xb6liikenne toimii kuitenkin p\xc3\xa4\xc3\xa4asiassa linja-autoilla. Niill\xc3\xa4 ei ole kiinteit\xc3\xa4 aikatauluja, vaan ne l\xc3\xa4htev\xc3\xa4t kun ovat t\xc3\xa4ynn\xc3\xa4. Pitki\xc3\xa4 matkoja varten pit\xc3\xa4\xc3\xa4 menn\xc3\xa4 linja-autoasemalle aamukuudelta.\n_START_SECTION_\nV\xc3\xa4est\xc3\xb6jakauma\n_START_PARAGRAPH_\nMaassa ei ole ollut virallista, koko maan kattavaa v\xc3\xa4est\xc3\xb6nlaskentaa vuoden 1938 j\xc3\xa4lkeen. Arviot v\xc3\xa4kiluvusta vaihtelevat 2,5 ja 6,5 miljoonan v\xc3\xa4lill\xc3\xa4. Eritrean hallinnon ilmoittama v\xc3\xa4kiluku oli 3,56 miljoonaa (2002). YK:n v\xc3\xa4est\xc3\xb6arvio vuodelle 2015 oli 5\xc2\xa0228\xc2\xa0000._NEWLINE_P\xc3\xa4\xc3\xa4asialliset v\xc3\xa4est\xc3\xb6ryhm\xc3\xa4t ovat tigrinjat (55\xc2\xa0%), tigret (30\xc2\xa0%) ja kunamat (2\xc2\xa0%), rashaidat (2\xc2\xa0%) ja bilenit (2\xc2\xa0%) ja sahot (4\xc2\xa0%). Tigrinja, englanti ja arabia ovat viralliset kielet. Kristittyj\xc3\xa4 on noin 50 prosenttia, muslimeja 48 prosenttia ja heimouskontojen harjoittajia kaksi prosenttia. Kristityt ovat p\xc3\xa4\xc3\xa4asiassa kopteja, roomalaiskatolisia ja protestantteja._NEWLINE_Ne eritrealaiset, jotka ovat muuttaneet maasta, joutuvat luovuttamaan kaksi prosenttia tuloistaan paikalliselle suurl\xc3\xa4hetyst\xc3\xb6lle. Muuten he eiv\xc3\xa4t saa palata maahan tai omistaa omaisuutta siell\xc3\xa4, eiv\xc3\xa4tk\xc3\xa4 voi edes l\xc3\xa4hett\xc3\xa4\xc3\xa4 paketteja maahan.\n_START_SECTION_\nKulttuuri\n_START_PARAGRAPH_\nEritrean kansallinen identiteetti on muodostunut kamppailuissa naapurimaa Etiopiaa vastaan. Aikanaan v\xc3\xa4est\xc3\xb6 oli jakaantunut yl\xc3\xa4nk\xc3\xb6alueiden kristittyihin, jotka muodostivat varsin homogeenisen ryhm\xc3\xa4n, ja alankomaiden heterogeenisiin muslimeihin. Pitk\xc3\xa4n vapaussodan aikana n\xc3\xa4iden ryhmien v\xc3\xa4lille syntyi kuitenkin kulttuurillisia siteit\xc3\xa4._NEWLINE_Maaseudun perinteist\xc3\xa4 ruokaa on injera, rieskamaiset leip\xc3\xa4set, joita sy\xc3\xb6d\xc3\xa4\xc3\xa4n nimell\xc3\xa4 wat tai tsehbi kutsutun kastikkeen kanssa._NEWLINE_Maassa on valtiollinen televisiokanava Eri-TV ja radioasema Dimtsi Hafash. Ohjelmaa l\xc3\xa4hetet\xc3\xa4\xc3\xa4n useilla eri kielill\xc3\xa4. 18. syyskuuta 2001 hallitus m\xc3\xa4\xc3\xa4r\xc3\xa4si riippumattoman median lopettamaan toimintansa. Vuonna 2003 arvioitiin, ett\xc3\xa4 s\xc3\xa4hk\xc3\xb6inen joukkoviestint\xc3\xa4 on melko merkitykset\xc3\xb6nt\xc3\xa4, koska maassa on vain noin tuhat televisiota eli yksi 5\xc2\xa0000 asukasta kohti._NEWLINE_Maan kansallisarkiston ja -kirjaston teht\xc3\xa4vi\xc3\xa4 on vuodesta 1991 l\xc3\xa4htien hoitanut alkujaan ulkomailla vuonna 1979 perustettu, nyky\xc3\xa4\xc3\xa4n Asmarassa sijaitseva Eritrean tutkimus- ja dokumentointikeskus. Keskus pyrkii perustamaan varsinaisen kansallisarkiston Etiopiaan.\n_START_SECTION_\nUrheilu\n_START_PARAGRAPH_\nEritrea on osallistunut olympialaisiin vuodesta 2000 alkaen. Toistaiseksi ainoan mitalin toi miesten 10\xc2\xa0000 metrilt\xc3\xa4 Zersenay Tadese vuonna 2004._NEWLINE_Eritrean jalkapallomaajoukkue ei ole juuri menestynyt kansainv\xc3\xa4lisesti. Kes\xc3\xa4kuussa 2011 se oli FIFAn rankingissa sijalla 186. Maassa arvioidaan olevan 350\xc2\xa0000 jalkapallon harrastajaa ja 26 jalkapalloseuraa. My\xc3\xb6s py\xc3\xb6r\xc3\xa4ily on suosittu laji t\xc3\xa4rkeimp\xc3\xa4n\xc3\xa4 kilpailunaan Eritrean ymp\xc3\xa4riajo.'